b'\n_START_ARTICLE_\nMieczys\xc5\x82aw Ja\xc5\x82owiecki\n_START_SECTION_\nBiografija\n_START_PARAGRAPH_\nGim\xc4\x97 1876\xc2\xa0m. gruod\xc5\xbeio 2 d. Salduti\xc5\xa1kyje, bajor\xc5\xb3 Boleslovo ir Anel\xc4\x97s Vitkevi\xc4\x8di\xc5\xabt\xc4\x97s (Stanislovo Vitkevi\xc4\x8diaus sesers) Jalovecki\xc5\xb3 \xc5\xa1eimoje Salduti\xc5\xa1kio dvare. 1885-1887 m. mok\xc4\x97si angli\xc5\xa1koje mokykloje Sankt Peterburge. 1887-1895 m. mok\xc4\x97si imperatori\xc5\xa1kajame Sankt Peterburgo lic\xc4\x97juje. 1895 m. prad\xc4\x97jo mokytis agronomijos ir chemijos Rygos technikos universitete. Mokydamasis universitete priklaus\xc4\x97 lenk\xc5\xb3 student\xc5\xb3 draugijai Arkonia. Metus sta\xc5\xbeavosi \xc5\xa0tetine. V\xc4\x97liau studijavo Hal\xc4\x97je, Bonos universitete. Ilg\xc4\x85 laik\xc4\x85 M. Jaloveckis dirbo Vilniaus \xc5\xbeem\xc4\x97s \xc5\xabkio banke dvar\xc5\xb3 taksatoriumi, buvo \xc5\xbeymus piev\xc5\xb3 ir durpyn\xc5\xb3, melioracijos specialistas, gerai pa\xc5\xbein\xc4\x99s daugel\xc4\xaf Lietuvos dvar\xc5\xb3 ir pareng\xc4\x99s dvar\xc5\xb3 sodyb\xc5\xb3 akvarelini\xc5\xb3 vaizd\xc5\xb3 album\xc4\x85 Wizerunki dworow. \xc5\xbdinomos M. Jaloveckio mokslin\xc4\x97s studijos, skirtos gyvulininkystei, pieno pramonei._NEWLINE_1907 m. pabaigoje M. Jaloveckis \xc4\xafsteig\xc4\x97 Salduti\xc5\xa1kio \xc5\xabkio draugij\xc4\x85, kurios pirmasis susirinkimas buvo su\xc5\xa1auktas 1907 m. spalio 16 d. Jalovecki\xc5\xb3 dvare. Susirinkime buvo kalbama lietuvi\xc5\xa1kai. \xc5\xaakio draugija skatino valstie\xc4\x8dius skirstytis vienkiemiais, \xc4\xafsigyti moderni\xc5\xa1kesnius darbo \xc4\xafrankius, gerinti gyvuli\xc5\xb3 veisl\xc4\x99, pad\xc4\x97jo apsir\xc5\xabpinti mineralin\xc4\x97mis tr\xc4\x85\xc5\xa1omis, geresn\xc4\x97mis s\xc4\x97klomis. Pirmojo susirinkimo metu dvarininkas M. Jaloveckis pasak\xc4\x97 neu\xc5\xbemir\xc5\xa1tamus \xc5\xbeod\xc5\xbeius: A\xc5\xa1 esmi lietuvis, myliu ir studijuoju lietuvi\xc5\xa1k\xc4\x85 kalb\xc4\x85, myliu savo \xc5\xa1al\xc4\xaf, myliu \xc5\xbemones ir trok\xc5\xa1tu b\xc5\xabti jiems naudingas. To darbo nelaikau sau u\xc5\xbe nuopelnus, bet tik u\xc5\xbe pareig\xc4\x85, kaipo Lietuvos s\xc5\xabnus. Jeigu a\xc5\xa1 kitaip many\xc4\x8diau, tai man ne vieta Lietuvoje._NEWLINE_Prie\xc5\xa1 I pasaulin\xc4\xaf kar\xc4\x85 dirbo Rusijos imperijos \xc5\xbeem\xc4\x97s \xc5\xabkio ministerijoje, dirbo konsulu Vokietijos imperijoje. M. Jaloveckio pri\xc5\xbei\xc5\xabrimas dvaras buvo laikomas vienu i\xc5\xa1 pavyzdini\xc5\xb3 Lietuvoje. I pasaulinio karo metu tarnavo Rusijos imperijos kariuomen\xc4\x97je, kur tur\xc4\x97jo pulkininko laipsn\xc4\xaf. Pasibaigus I pasauliniam karui ir prasid\xc4\x97jus Lietuvos ir Lenkijos nesutarimams prisijung\xc4\x97 prie Krajovc\xc5\xb3 organizacijos siekusios vieningos lietuvi\xc5\xb3, lenk\xc5\xb3 ir baltarusi\xc5\xb3 valstyb\xc4\x97s, dalyvavo tiesiogin\xc4\x97se derybose su Lietuvos prezidentu Antanu Smetona. Z. Machalinskio memuaruose apie Jaloveck\xc4\xaf ra\xc5\xa1oma, kad \xc5\xa1is buvo \xc5\xa1okiruotas d\xc4\x97l augan\xc4\x8dio lietuvi\xc5\xb3 prie\xc5\xa1i\xc5\xa1kumo lenkams. Pats Jaloveckis savo memuaruose teig\xc4\x97: Man ir mano bendra\xc5\xbeygiams, kurie buvo i\xc5\xa1auginti meil\xc4\x97s Lietuvai ir lietuviams dvasioje nauja kryptis yra nepriimtina. Vykstant Lietuvos ir Lenkijos kariniam konfliktui priklaus\xc4\x97 Vilniaus kra\xc5\xa1to delegacijai vykusiai pas J. Pilsudsk\xc4\xaf \xc4\xaf Var\xc5\xa1uv\xc4\x85 pra\xc5\xa1yti pagalbos kovoje su lietuviais._NEWLINE_Salduti\xc5\xa1kio dvarui likus Lietuvos sud\xc4\x97tyje Jaloveckis apsigyveno Var\xc5\xa1uvoje, kur dirbo Lenkijos u\xc5\xbesienio reikal\xc5\xb3 ministerijoje, buvo paskirtas dirbti Dancigo laisv\xc4\x85j\xc4\xaf miest\xc4\x85 1919-1920 metais. 1939 m. vokie\xc4\x8diams okupavus Lenkij\xc4\x85 i\xc5\xa1vyko \xc4\xaf Jungtin\xc4\x99 karalyst\xc4\x99, kur dirbo Lenkijos emigracin\xc4\x97je vyriausyb\xc4\x97je. Po karo liko gyventi Londone, kur dalyvavo vietos lenk\xc5\xb3 visuomeniniame gyvenime. Mir\xc4\x97 1962 m. Londone, buvo ved\xc4\x99s Julija Vankovi\xc4\x8di\xc5\xabt\xc4\x99 su kuria susilauk\xc4\x97 s\xc5\xabnaus And\xc5\xbeejaus (1912-1944) \xc5\xbeuvusio Var\xc5\xa1uvos sukilimo metu ir dukros Kristinos (1914).'